**Előterjesztés**



BALATONBERÉNY KÖZSÉG ÖNKORMÁNYZATA KÉPVISELŐ-TESTÜLETÉNEK

**2023. február 23. nyilvános ülésére**

**TÁRGY:**

**Közösségszervezés - 2023 évi munkaterv**

**ELŐADÓ:**

Varga Paméla Marietta - Kulturális Közösségszervező

A tavalyi évben interjúk útján elkezdtem egy felmérést készíteni, melynek célja a falu ”felrázása”, a közösség újjáépítése volt, illetve annak feltérképezése, hogy ez mennyire kivitelezhető, megvan-e a lakosságban a cselekvési szándék. Ennek a munkának az eredményéről az előző testületi ülésen beszámoltam.

Szeretnék tovább haladni az úton, mivel az eredmény pozitív volt. **További személyes interjúkkal, online kérdőívvel is készülök, tervezem, hogy az eredmények tükrében közös beszélgetéseken** együtt dönthetünk arról, a lakossággal hogy merre tovább, egy-egy felvetülő problémára közösen keresve a megoldást. Bárkinek lehet jó ötlete, amit meg lehet valósítani, akár nagyobb anyagi ráfordítás nélkül, civil összefogással is.

Emellett a település **civil szervezeteivel** is dolgoztam, igyekeztem kialakítani egy szorosabb kapcsolatot, ösztönözni szerettem volna őket arra, hogy vegyenek részt olyan rendezvényeken, amikben eddig nem vettek részt, vagy nem olyan a minőségben, ahogy szükség lett volna rá, illetve a nem aktív szervezeteket újra szerettem volna bevonni a falu életébe, és kérni őket az együttműködésre. Ezt a munkát is szeretném folytatni, mivel a testületi üléseken is felmerült a programokkal kapcsolatban, hogy a helyi szervezetekre nagy szükség van, és inkább kisebb közösségi programokat szeretnének, a civilek részvételével, mint nagyobbakat külsősökkel, így ennek a kérésnek is igyekszem majd eleget tenni.

A harmadik szál, amelyen elindultam, **a falu teljesen civil lakosainak a segítése volt, egyes megmozdulásokkal kapcsolatban** (pl.: adventi ablakok, Halloweeni felvonulás). Ezt a munkát is szeretném folytatni, belevonni ebbe a lehető legtöbb embert, civil segítőt. Új ötleteket, kezdeményezéseket szeretnénk megvalósítani, ezeket támogatni.

Abszolút civil kezdeményezés volt, az utcai piknik, amely az Erkel utcánál lévő régi játszótéren valósult meg, a szomszédság összefogásával, az egyik szervező megkeresett, hogy lehetne ebből nagyobb megmozdulás csinálni, több utcát is be lehetne vonni. Szívesen támogatom őket, segítek a megvalósításban. A szomszédság fontos, a legkisebb csoport egy közösségen belül, amely nagyobbá is válhat!

A másik ötlet, amit kaptam, a virágosítás kapcsán vetődött fel, ahol az utcák szállhatnának versenybe, melyik a legszebben virágosított gondozott utca? Ezzel két legyet is üthetünk egy csapásra, hiszen a falukép szebb lenne, amit tulajdonképpen civileknek köszönhetnénk, és nem kell nagyobb anyagi ráfordítás és plusz munkaerő sem. A közösségszervező erő sem elhanyagolható. Ezekhez hasonló ötletekben, és annak kivitelezésében szívesen segítek a lakosságnak!

A munkám egyik legfontosabb része, hogy amolyan közvetítő, **egy híd vagyok a civil szervezetek, intézmények, vállalkozók, magánemberek és az önkormányzat között.**

Gyűjtöm az ötleteket, dolgozom az emberekkel, meghallgatom az ötleteiket, de ha valami már nem az én hatásköröm (pl: önkormányzati döntés vagy kérdés) azt továbbítom az illetékesek felé, esetlegesen a megoldási lehetőségekkel együtt, ha kaptam ilyenre ötletet. Ha egy-egy témánál odáig jutunk, hogy szükséges az önkormányzat bevonása, őket is meg lehet invitálni a kerekasztal beszélgetésre, a közös tovább gondolás jegyében. Ebből fogja látni a lakosság, a hajlandóságot a változásra, részvételre. Látni fogják, hogy az önkormányzatnak is fontos a civil összefogás. Ez egyfajta kifelé kommunikáció is egyben, mindenképpen hasznos.

Továbbá fontosnak tartom a **környező településekkel való jó kapcsolat kialakítását**, gondolkozzunk közösen, ne szervezzünk rá a másik településre egyszerre tartott rendezvénnyel, ha van rá lehetőség, inkább fogjunk össze, és egy két esetben több település bevonásával csináljunk egy nagyobb rendezvényt. Ez költségkímélő is!

Munkám során szeretnék nagy hangsúlyt fektetni arra, hogy legyen elég idő mindenre, hiszen sok ember dolgozik együtt. A szervezetek, civilek tudjanak alaposan felkészülni, és a lehető legjobb módon kivitelezni az ötleteiket, ehhez pedig idő kell. Többször volt nagyon rövid határidő egy-egy programra, amelyben ők is részt vettek, vagy már túl késői az időpont, a megfelelő kivitelezésre. Ezeket jó időben el kell kezdeni kidolgozni, és a tervhez magunkat tartani. A feladatokat ki kell osztani, ne legyen olyan, hogy az utolsó pillanatban, kell mindent át szervezni, mert valamire kevés idő maradt, és nem lehetett megcsinálni. Az új ötleteket pedig a következő évre kell betervezni, de minimum fél évre előre kell gondolkodni. SOS rendezvény ne legyen, mert ezek csak feszültséget keltenek a szervezetek közt, nem jó az ha kapkodni kell. Ezt el kell kerülni.

**Közösségszervezés szempontjából kiemelt rendezvények/programok tervezete**

(egyeztetés alatt)

**Május 1.-Sport és Egészségnap**

Sport és egészségmegőrzés profilú Civil szervezetek részvételével tervezzük:

(Ehhez is kell egy minimális büdzsé, de csökkentett költségekkel megoldható.) –Mindenkit személyesen felkeresnék, ki miben tud hozzájárulni a rendezvényhez.

- Fürdő Egyesület: Horváth Zoltán, Földi - Balogh Tímea

- Balatonberényért Egyesület: Játszóház

- Vöröskereszt – Egészségmegőrzés

- Balatonberényi Községi Sport Egyesület

- Vizi sport Egyesület

- Balatonberényért Egyesület

- Polgárőr és Önkéntes Tűzoltó Egyesület

További résztvevők, segítők, civilek:

- Salamon Ágnes Erzsébet - védőnő: Baba - Mama, kisgyermekek, anyukák – egészségmegőrzés.

- Király Ildikó – Egészségmegőrzés?

- Fehér Vivien

- Óvoda

- Óváriné Barják Laura - gyógytorna, rekreáció

- Czindler lányok

**Múlt Ház**

A Múltház Múzeum udvarára hagyományőrző foglalkozásokat tervezünk, persze ennek előfeltétele a Múlt Ház elkészülte. A Húsvéton már gondolkoztunk, de erre az időpontra nem lesz kész, valószínűleg. Beadtunk egy pályázatot is, amelyet Gazdáné Gyöngyivel és Kovács Lászlóval (Idősekért és Gyermekekért Alapítvány) készítettünk el, és amelynek keretében egy kemencét lehetett elnyerni, a Múltház udvarára. Az eredményt még várjuk. Ha nyerünk, a kemence mindenképpen emeli az udvarban tartható rendezvények sokszínűségét és színvonalát. Idei programot úgy gondolom már nem igen fogunk tudni ide szervezni, de a következő évre már előre gondolkodhatunk.

**Húsvét** A Múlt Ház valószínűleg nem készül el addig, így a művelődési házban lenne egy kézműves Húsvét-váró délután (április 5). Az Idősekért és Gyermekekért alapítvány, mini pályázat keretében pályázna a húsvéti kézműves foglalkozás alapanyagaira, esetleg tojásfestő honoráriumára (szervezés alatt).

Helyi kézműves vállalkozó meghívása: pl: Darvas Dia, szépen tud tojást festeni!

Locsolóbál, valamelyik helyi szervezet bekapcsolódásával, akár többel is! (április 8. húsvét vasárnap) Büfé- helyi vállalkozóval megoldani ezt a kérdést, akinek van kitelepülési engedélye. (Szigorú szabályoknak kel megfelelni).

**Szüreti mulatságok**

Terv: Kooperációban tartanánk szüreti felvonulást, a 3 településen keresztül, Balatonberény – Balatonszentgyörgy - Vörs, Az egyik településen lenne egy közösen megszervezett bál. Ha ez jól sikerül és hagyomány lesz, minden évben más településen báloznánk.

Tervezett időpont szeptember 16. Mi kezdenénk a bállal, - Zenész is van rá, Gazda Tamás (Marcali). A korai időpont oka hogy ne ütközzön tényleges szürettel, legyen rajta résztvevő, illetve elkerüljük a téli programok túlzott zsúfoltságát, tanulva az előző évekből, és a szezon kitolása, szeptemberben is legyen program. Fazekas Borbálával is egyeztettem, részéről nincs akadálya a közös megmozdulásnak. Az alap ötlet pedig a vörsi polgármestertől származik, tehát azon az oldalon is támogatás van. Bori elmondása szerint, náluk sokan vesznek részt a bálokon, így biztosan nem lenne minuszos, és lenne elég résztvevő, ha így három település összeállna. A végén még nem lesz elég helyünk, de inkább ez legyen , mint hogy nem jön el senki.

**Falu karácsonyfa, karácsonyi készülődés**

A tavalyi (sajnos elmaradt) karácsonyfa állítást a karácsonyi készülődéssel együtt valósítanánk meg, idén.

Konklúziók: Ne legyen túl későn, mert addigra rossz idő lehet, magán programokkal ne ütközzön, ne legyen két program egy hétvégén, szombaton és vasárnap is, mert mindkét pihenőnapjukat nem áldozzák fel az emberek.(Tapasztalat!) Legyen idő az adományokat szétosztani, ha gyűjtünk, ne legyen gond a szabadságolások miatt sem.)

Első advent vasárnap december 3 vasárnap lesz.

Tehát, december 2. vagy december 9. a két lehetséges időpont (szombatok) naptárilag. Fontos hogy ugyanazon a napon nem lehet a mikulás és a karácsonyi készülődés, mert a mikulásjáratot otthon várja mindenki. Vagyis ha 2-án lesz a mikulás, akkor 9-én lenne a fa díszítés, és fordítva. De amennyiben 9-én lesz a faállítás, az adventi koszorúkötés már nem tud a program része lenni, csak ha a 2.-a marad nekünk, hisz 3-án lesz az első adventi vasárnap. Ettől függetlenül mindkét esetben lehet kézműves karácsonyváró foglalkozás, díszek készítése a fára, egyéb dekorációk, csak akkor már nem adventi készülődés lesz a neve.

Tervezett programok:

* Süti sütő verseny - (anyukákat, családokat bevonzza)
* Kézműves díszek, ajándékok készítése,
* Karácsonyi dekoráció készítése,
* mézeskalács sütés
* Adomány gyűjtés – tartós élelmiszert, mert arra nagyobb szükség van, a felmérések alapján.
* Kint a fánál forralt bor /tea, zsíros kenyér.
* Adventi vásár – óvoda

(Már csak a téli idő miatt is kell, hogy be lehessen menni, melegedni a művelődési házba, így a két program lehet egyben.)

**Szakkörök, programok, animáció – tervezet (igény szerint-felmérés alatt)**

- Ügyes kezek: Gasztronómia (sütemény sütés), kézműves foglalkozás – nagyon szeretne a klub visszatérni!

- Varró szakkör – többen igényelnék, mivel az egyik szakmám ruhaipari technikus, meg is tudnám tartani.

- Rajz Szakkör

- Gyermekszakkörök: pl.: meseklub, kézműves szakkör.

- Baba - Mama klub

- Sakk klub

- Táncház

**Magas kultúrát kedvelőknek:** (esetleg csoport/közösség létrehozása további program ötletekért)

**Vozár Márton Krisztián zongorakoncert** Az úriember Balatonberényben élt gyermekkorában, zongoraművészként koncertturnékra jár országszerte. Tavaly találkoztam a vele, de sajnos nem sikerült összehozni a koncertet, pedig nagyon szeretett volna itt koncertet adni, a személyes kötődés miatt is. Azóta követem a munkásságát, és támogatnám, hogy fellépjen nálunk! Június végén /Július elején lenne ideális. A komolyzenét kedvelőket szeretnénk megmozgatni, számukra is megfelelő programot nyújtani. Felvetődött az ötlet a művész részéről hogy egy helyi gitárossal néhány dalt közösen adhatnának elő. így több helyit is vonzana a program. Kiemelten fontosnak tartom, egyrészt mivel nem drága, kb 300-000 ft-ról beszélünk, minőségi program, helyi kötődése van a művésznek, egy helyivel közös műsort tervez, így ez is közösségszervező erővel bír.

**Színházi előadás**. Kaposvári Roxinház! Meghívást kaptunk egy gálaestre, március 3-án lesz, apropója a bemutatkozás, a színház ismét mozgó színházként is szeretne dolgozni. Ismerem a munkásságukat, több embert személyesen ismerek a színháztól. Szerencsém volt 3 éve, hogy részt vehettem egy drámatáborban, ahol két vezető tagjukkal is dolgozhattam, sokat tanulhattam tőlük. Szeretném, ha ők is felléphetnének nálunk, igazi minőségi színházi élményt nyújtva, a felmérések alapján a színházat is igényli a lakosság.

Megjegyzés: Ezek a programok nekem a kiemelten fontosak, vagy újítások. Természetesen mivel civilekkel dolgozok, minden rendezvényen ugyanúgy dolgozni fogok, ahol szükség lesz rám, a művelődésszervezővel és az egyesületekkel kooperálva. Igyekezni fogok minden téren helytállni, ahogy tőlem telik, és a körülmények, és a lehetőségek is engedik.

Köszönettel:

Varga Paméla Marietta – közösségszervező

**Határozati javaslat:**

Balatonberény Község Önkormányzatának képviselő testülete a közösségszervező 2023 évi munkatervét megismerte és azt elfogadta. Felkéri a közösségszervezőt, hogy az elvégzett munkáról félévente számoljon be a képviselő-testületnek.

Határidő: Folyamatosan, felelős: Varga Paméla Marietta Közösségszervező.

Balatonberény, 2023. 02. 23.